मोना-मनी की साजिश; लूट के बाइक-कार मॉड्यूल, इंस्टाग्राम रील-फ्लिकर लाइट से फंसे, प्लानिंग से गिरफ्तारी तक की कहानी
Punjab Ludhiana Security CMS Security Car Robbery Case Update लूट की मास्टर माइंड महिला मनदीप कौर और कंपनी में कार्यरत ड्राइवर मनजिंदर मनी है।
लुधियाना के राजगुरू नगर स्थित ATM कैश कंपनी CMS में 9 जून रात डेढ़ बजे 8.49 करोड़ की लूट हुई थी। पुलिस ने इस लूट को 60 घंटे में सुलझा लिया है। लूट की मास्टरमाइंड महिला मनदीप कौर उर्फ मोना और कंपनी का ही ड्राइवर मनजिंदर मनी निकले। पुलिस ने अभी 6 लोगों को गिरफ्तार कर लिया है।
अभी 4 लोग पकड़ने बाकी है। लूट में पुलिस ने 5 करोड़ रुपए, क्रूज गाड़ी से रिकवर कर लिए। बाकी 5 आरोपियों की तलाश में पुलिस छापेमारी कर रही है। इस बीच बड़ा सवाल है कि लूट की ये पूरी प्लानिंग कैसे हुई, लुटेरा गैंग कैसे इकट्‌ठी हुई और वारदात को अंजाम देने के साथ पुलिस लुटेरों तक कैसे पहुंची। यह सब जानने के लिए सिलसिलेवार ढंग से पढ़ें लूट की पूरी कहानी...
1. मनजिंदर मनी और मनदीप मोना की फ्रेंडशिप कैसे हुई?
मनदीप कौर डेहलों की रहने वाली है। उसकी शादी बरनाला में हुई है। मनदीप कौर किसी केस के सिलसिले में कोर्ट में आती थी। मनजिंदर मनी 4 साल से CMS कंपनी में काम करता था। वह कोर्ट परिसर के इलाके में ATM में पैसे डालने के लिए गाड़ी लेकर आता था। वहीं पर इनकी मुलाकात हुई। मुलाकातें बढ़ी तो दोनों के बीच फ्रेंडशिप हो गई। यहीं पर मनदीप मोना ने मनजिंदर को इंडिया के बजाय विदेश भेजने और जल्द अमीर बनने के सपने दिखाने शुरू कर दिए।
2. मनी का काम जाना, फिर लूट की प्लानिंग हुई
मनदीप ने जाना की मनजिंदर मनी CMS कंपनी में काम करता है। दोनों के बीच फ्रेंडशिप गहरी होती चली गई। इसके बाद मनदीप के मन में लूट की प्लानिंग बनने लगी। उसने 5 महीने पहले मनी को भी इसके लिए राजी कर लिया। उसने मनजिंदर मनी को कहा कि वह कंपनी के बारे में सारी इन्फॉर्मेशन दे दे, उसके पास ऐसे लोग हैं, जो लूट की वारदात को अंजाम देने के लिए तैयार हैं। फिर मनदीप ने अपने पति जसविंदर और भाई समेत 7 लोगों को लूट के लिए तैयार किया।
3. मनजिंदर ने बताया- कंपनी में करोड़ों का कैश, सिक्योरिटी जुगाड़ू
मनजिंदर ने CMS कंपनी के पूरे सिक्योरिटी सिस्टम की रेकी की। उसने पता किया कि अलार्म सेंसर कहां है और सीसीटीवी कैमरे, डीवीआर कहां हैं। उसने बताया कि यहां लगा अलार्म सेंसर सिस्टम जुगाड़ू है। अगर बिजली चली जाती है या पावर सप्लाई बंद कर दो तो यह काम नहीं करता। अगर कभी कोई कर्मचारी अपना एंट्री कार्ड भूल जाता है तो वह इसे स्विच ऑफ कर अंदर आ जाता है। तब अलार्म नहीं बजता।
4. ज्यादा रकम और कम स्टाफ का इंतजार करने लगे
मनदीप और मनी लूट की पूरी प्लानिंग तैयार कर चुके थे। गैंग भी तैयार थी। अब वे कंपनी के ऑफिस में ज्यादा रकम और उस दौरान कम स्टाफ होने का इंतजार करने लगे। यह मौका उन्हें 9 जून को मिल गया। उस दिन कंपनी में 11 करोड़ का कैश था। कर्मचारी भी सिर्फ 5 ही थे। जिनमें 3 गार्ड और 2 कैश गिनने वाले कर्मचारी थे।
5. कार और बाइक के 2 मॉड्यूल में लूट करने आए
9 जून को रात में लूट की वारदात को अंजाम देने के लिए 2 मॉड्यूल बने। पहला बाइक मॉड्यूल था। जिसमें 2 बाइक पर मनजिंदर मनी और 4 और लुटेरे थे। दूसरे कार वाले मॉड्यूल को मनदीप मोना लीड कर रही थी। क्रूज कार में मनदीप के साथ उसका पति जसविंदर सिंह, अरुण कोच, नन्नी, हरप्रीत सिंह और गुलशन बैठे हुए थे।
6. फोल्डिंग सीढ़ी से अंदर घुसे, प्लास से सेंसर की तार काटी
कंपनी के ऑफिस में घुसने के लिए मनदीप ने फोल्डिंग सीढ़ी का इस्तेमाल किया। 8 लुटेरे इसी सीढ़ी से पिछले रास्ते अंदर घुसे। इसके बाद 2 लोग फ्रंट गेट से अंदर आए। मनजिंदर मनी को पता था कि तार काटने पर भी कंपनी का सेंसर सिस्टम काम नहीं करता। इसलिए सबसे पहले प्लास से तार काटी।
7. हथियारों की नोक पर गार्ड-मुलाजिम बंदी बनाए
अंदर घुसे लुटेरों ने पहले सिक्योरिटी गार्ड बलवंत सिंह और परमदीन खान हथियारों की नोक पर काबू करके उनके पास के हथियार राइफलें छीन लीं। उनसे मारपीट करके उनके हाथ-पैर रस्सी के साथ बांध कर उनके मुंह पर थप्पड़ मारकर बंदी बना लिया। उनकी आंखों में लाल मिर्च डाल कर सर्वर रूम में बंद कर दिया। सर्वर रूम में लगे कैमरों की रिकॉर्डिंग वाला DVR उखाड़ लिया और चुंबक वाले ताले की तारों को भी उखाड़ कर कैश वाले कमरे में दाखिल हो गए।
कैश वाले कमरे में कर्मचारी हिम्मत सिंह और हरमिंदर सिंह कैश गिन रहे थे। इन लुटेरों ने हिम्मत और हरमिंदर सिंह से मोबाइल फोन छीना और फर्श पर पटक तोड़ दिए। फिर मारपीट करके दोनों को कैश वाले कमरे के बाहर निकाल के मेन बोल्ट वाले कमरे के बाहर इनके मुंह पर टेप लगाकर इनके हाथ-पैर बांध दिए। लुटेरों ने धमकी दी कि यदि शोर मचाया तो गोली मार देंगे।
8. 2 बैग में कैश, तीसरे में DVR भरे
इसके बाद लुटेरों ने कैश वाले कमरे में मेज पर रखा कैश 2 बैगों में भरा। तीसरे बैग में कंपनी के CCTV के DVR, प्लास, सब्बल आदि सामान रखा। बाहर खड़ी एक कैश वैन में इसे रखा और फिर लालबाग के रास्ते मुल्लांपुर फरार हो गए। वहां पंडोरी गांव में कैश वैन से सारा कैश क्रूज कार में भरा। कुछ पैसे वहीं बांट लिए, बाकी पैसा इसी कार में रख दिया।
अब जानिए...पुलिस को लुटेरों का सुराग कैसे मिला?
पूरी गैंग ने जब इस वारदात को अंजाम दिया तो किसी के पास मोबाइल नहीं था। इसकी वजह ये थी कि कहीं पुलिस मोबाइल टावर लोकेशन से उन्हें ट्रेस न कर ले। हालांकि 60 घंटे की मशक्कत और काउंटर इंटेलिजेंस की मदद से पुलिस पूरे केस को सुलझाने में कामयाब रही। पुलिस को 3 अहम सुराग मिले...
1. कैश वैन की फ्लिकर चल रही थी
लूट के बाद पुलिस को कैश वैन ले जाते हुए नजर आई। इसका फ्लिकर यानी ऊपर की लाइट जल रही थी। फ्लिकर चलाने के बारे में किसी जानकार को ही पता होता है। पुलिस को यकीन हो गया कि कंपनी का कोई कर्मचारी इनसे मिला हुआ है और वह कोई ड्राइवर है। जिसके बाद पुलिस ने मनजिंदर मनी पर नजर रखनी शुरू कर दी।
2. कैश बाहर जाने के सबूत नहीं मिले
मुल्लापुर के पंडोरी में पुलिस को कोई ऐसा सबूत नहीं मिला कि कैश वहां से किसी दूसरे जिले या राज्य में चला गया। पुलिस ने यहां हाईवे खंगाले। हाईवेज पर लगे CCTV खंगाले लेकिन कुछ पता नहीं चला। इसके बाद पुलिस को यकीन हो गया कि लुटेरे और कैश इसी इलाके में है। जिसके बाद काउंटर इंटेलिजेंस ने वहां अपने नेटवर्क से नजर रखनी शुरू कर दी।
3. कैश उठाने आए तो 3 पकड़े गए
पुलिस को पंडोरी से 5 किमी दूर लुटेरों की मूवमेंट की इनपुट मिल गई। पुलिस ने गांव ढट्‌ट के पास ट्रैप लगा दिया। वहां खेत के नजदीक झाड़ियों में 3 लोग छिपे हुए थे। इनमें मनजिंदर मनी, मनदीप उर्फ विक्की और हरविंदर सिंह उर्फ लंबू शामिल थे। इनसे पूछताछ की तो पहले बोले कि हम तो भांग रगड़ रहे थे। पुलिस की इनपुट पुख्ता थी।
थोड़ी सख्ती बरती गई तो उन्होंने कबूला कि वह कैश उठाने आए थे। पुलिस ने उन्हें साथ ले जाकर सड़क किनारे बरसाती पानी के लिए बनी सीमेंट जाली से काले रंग का बैग बरामद कर लिया। उनसे पूछताछ के बाद कोठा हरि सिंह से मनदीप सिंह उर्फ विक्की के घर के बैड से 10 लाख मिले।
इसके बाद शैलर में पल्लेदारी का काम करने वाले परमजीत सिंह उर्फ पम्मा को गांव काउंके कलां से पकड़ा। जगराओं के नरिंदर उर्फ हैप्पी के घर पुलिस ने दबिश दी लेकिन वह फरार मिला।
पुलिस बरनाला में मनदीप कौर के घर पहुंची तो वह पति जसविंदर के साथ पहले ही फरार हो चुकी थी। उसके भाई हरप्रीत को पुलिस पकड़ लाई।
ये खबर भी पढ़ें
लुधियाना में साढ़े 8 करोड़ की लूट में 5 गिरफ्तार:5 करोड़ कैश बरामद; पुलिस कमिश्ननर बोले- डाकू हसीना मास्टरमाइंड, 9 पार्टनर संग वारदात
पंजाब के लुधियाना में ATM कैश कंपनी CMS में हुई 8.49 करोड़ की लूट को पुलिस ने सुलझा लिया है। लूट में शामिल 6 लुटेरों को गिरफ्तार कर 5 करोड़ रिकवर कर लिए गए हैं। पुलिस की जांच में पता चला कि एक महिला ने CMS कंपनी के कर्मचारी के साथ मिलकर पूरी वारदात को अंजाम दिया। इस वारदात में कुल 10 लोग शामिल थे। हालांकि इसकी मास्टरमाइंड 'डाकू हसीना' मनदीप कौर गिरफ्तार नहीं हो सकी है। उसके खिलाफ लुकआउट सर्कुलर (LOC) जारी कर दिया गया है। (पूरी खबर पढ़ें)